Natten til fredag var der nok at se til for Nordjyllands Beredskab, der måtte rykke ud til flere brande. Både et sommerhus ved Als Odde, et kolonihavehus og et fritliggende udhus i Hjørring stod i flammer. Sommerhus udbrændt midt om natten Kort før midnat torsdag aften stod et større sommerhus på Als Odde øst for Hadsund i flammer. Flammerne i sommerhuset, der ligger på vejen Sommerland, blev opdaget af naboer, som med det samme alarmerede brandvæsnet. Der var ikke nogen personer i sommerhuset, og ingen er kommet til skade. Årsagen til branden kan ifølge Bruno Brix, der er vagtchef ved Nordjyllands Politi, skyldes en brændeovn i huset. - Sommerhuset har fået meget kraftige brandskader, og er næsten helt udbrændt, siger han. Gammelt kolonihavehus gik igen op i røg Et gammelt kolonihavehus på Kløvermarksvej, der for ti år siden husede brevdueforeningen i Hjørring, brød natten til fredag igen brand. Søndag eftermiddag brændte huset første gang, men omkring klokken 00.30 natten til fredag udbrød der flammer igen. - Hvorvidt det er noget fra branden i søndags, der stadig har ulmet og fået flammer til at opstå igen, skal vi have undersøgt, siger Bruno Brix. Kolonihavehuset er nu helt nedbrændt. Flammerne spredte sig fra affaldscontainer Omkring samme tidspunkt, som der udbrød brand i kolonihavehuset, stod et fritliggende udhus også i flammer. Branden på Nørrebro i Hjørring begyndte i en affaldscontainer, som stod ved siden af udhuset, hvorefter flammerne bredte sig. - Om der er nogen, der med vilje, har smidt noget i containeren for at få det til at brænde skal vi have undersøgt nærmere, siger vagtchefen. Heller ingen personer er kommet til skade ved denne brand.

Opsummering:
Natten til fredag udbrød der brand i et sommerhus, et kolonihavehus og et udhus.